Diari Oficial de la Generalitat Valenciana


Sumari del DOGV 5731, del 31-03-2008 (2008/3667)

ORDE de 6 de març de 2008, de la Conselleria d'Infraestructures i Transport, per la qual es realitza nova convocatòria pública per al desplegament i l'execució del Pla Eòlic de la Comunitat Valenciana.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5731

Data del DOGV
:   31-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3667


Data del document
:   06-03-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * energia eòlica
    * programa d'actuació
    * energia elèctrica
    * ajuda pública

ORDE de 6 de març de 2008, de la Conselleria d'Infraestructures i Transport, per la qual es realitza nova convocatòria pública per al desplegament i l'execució del Pla Eòlic de la Comunitat Valenciana. [2008/3667]  
El Pla Eòlic de la Comunitat Valenciana va ser aprovat per Acord de 26 de juliol de 2001, del Govern Valencià.  
L'article 4 de les Normes del Pla Eòlic de la Comunitat Valenciana, incloses com a annex de l'Acord de 26 de juliol de 2001 citat, establix que l'execució i el desenvolupament del pla eòlic serà realitzada per mitjà de convocatòria pública.  
Vist el desenvolupament del pla eòlic, conclòs per a les zones 1, 2 i 3, es considera que estes tres zones presenten capacitat per a albergar un nombre més gran d'instal·lacions eòliques, per la qual cosa es considera adequada la realització d'una nova convocatòria pública per a la seua execució i desenvolupament.  
Per allò que s'ha exposat, i de conformitat amb el que preveu l'article 4 de les Normes del Pla Eòlic de la Comunitat Valenciana,   
ORDENE   
Article únic  
Es procedix a fer una nova convocatòria pública per a la construcció d'instal·lacions eòliques en les zones 1, 2 i 3 delimitades en el Pla Eòlic de la Comunitat Valenciana, que es regirà per les següents:  
Bases  
Primera. Objecte de la convocatòria  
L'objecte d'esta convocatòria és establir el procediment de lliure concurrència per a la posterior tramitació d'expedients d'autorització administrativa d'instal·lacions eòliques en les zones 1, 2 i 3 delimitades en el Pla Eòlic de la Comunitat Valenciana.  
Segona. Presentació de sol·licituds  
Els promotors interessats presentaran les sol·licituds, en model normalitzat facilitat per la conselleria d'Infraestructures i Transport, per a cada zona o per lots que incloguen diverses zones, en el termini de tres mesos comptadors des de l'endemà de la publicació d'esta convocatòria en el Diari Oficial de la Comunitat Valenciana, en el Registre general de la Direcció General d'Energia, de la conselleria d'Infraestructures i Transport, carrer de Colom, número 1, quarta planta, de València, o en qualsevol altra de les formes previstes en l'article 38.4 de la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.  
Les sol·licituds hauran de presentar-se acompanyades de resguard de la conselleria d'Economia, Hisenda i Ocupació d'haver presentat una fiança per una quantia del 2% del pressupost total de les instal·lacions de generació d'energia elèctrica. La presentació d'este resguard serà requisit imprescindible per a l'admissió de la sol·licitud en esta convocatòria. La fiança serà tornada en el moment que es resolga la convocatòria.  
Les sol·licituds aniran acompanyades dels plans energètics de zona, plans especials de les zones eòliques i estudis d'impacte ambiental corresponents de les zones eòliques, en tres exemplars (un exemplar en suport paper i dos en suport digital amb visat electrònic) d'acord amb el contingut establit en els articles 11, 12 i 13 de les Normes del Pla Eòlic de la Comunitat Valenciana.  
Els plans energètics de zona hauran de contindre, com a valors representatius de la capacitat de les zones eòliques per a esta convocatòria, definits en l'article 28 de les Normes del Pla Eòlic de la Comunitat Valenciana, els continguts en l'annex d'esta convocatòria.  
A fi de no interferir el recurs eòlic utilitzat per les instal·lacions existents, les alineacions d'aerogeneradors dels projectes proposats hauran de mantindre una distància mínima de 600 metres respecte de les alineacions de les instal·lacions existents, excepte acord amb el titular d'estes, i en este cas pot establir-se una distància inferior.  
Els avantprojectes de parcs eòlics, els plans especials de zona i els estudis d'impacte ambiental, hauran de presentar-se firmats per tècnic competent i visats pel col·legi professional corresponent. La resta de la documentació haurà d'entregar-se firmada amb indicació del representant habilitat per l'entitat sol·licitant i adjuntar l'acreditació de la representació amb la qual s'actua.  
En cas de no poder presentar-se dos exemplars en suport digital, s'hauran d'aportar en suport paper.  
Tercera. Procediment de resolució de la convocatòria  
Rebudes les sol·licituds, la tramitació d'estes es realitzarà de conformitat amb el procediment establit en els articles 6 i 7 de les Normes del Pla Eòlic de la Comunitat Valenciana.  
Quarta. Comissió de Selecció de Projectes  
Acabat el termini per a la presentació de sol·licituds, es constituirà la comissió de selecció dels projectes, d'acord amb el que establix l'article 7 de les normes del pla eòlic.  
Cinquena. Esmena i millores de la documentació presentada  
Amb anterioritat a la proposta de selecció, la Comissió de Selecció de Projectes, podrà requerir, si és el cas, als sol·licitants que la comissió considere oportú, perquè esmenen o milloren la documentació presentada en el termini màxim d'un mes.  
Sisena. Selecció de projectes  
Esta comissió examinarà els distints projectes presentats i els valorarà d'acord amb el plantejament tècnic energètic realitzat i el programa d'actuacions industrials, de servicis, tecnològiques o d'un altre tipus, així com del seu impacte socioeconòmic a la Comunitat Valenciana.  
Després de la valoració dels projectes la comissió proposarà al conseller d'Infraestructures i Transport, les propostes més idònies per a cada una de les zones objecte d'esta convocatòria.  
Setena. Resolució de la convocatòria  
El conseller d'Infraestructures i Transport, resoldrà el procediment de lliure concurrència per a la posterior tramitació d'expedients d'autorització administrativa a través de la selecció de plans especials d'ordenació de zona per a la implantació de parcs eòlics, plans energètics i estudis d'impacte ambiental considerats més idonis per a cada una de les zones del Pla Eòlic de la Comunitat Valenciana, objecte d'esta convocatòria, documents que, estaran subjectes a les possibles modificacions conseqüència de la tramitació administrativa d'estos.  
La resolució a la sol·licitud presentada amb motiu d'esta convocatòria no resulta vinculant, i s'atorga sense perjuí del resultat de la tramitació administrativa dels projectes que s'ha de realitzar amb posterioritat, així com de la capacitat de la xarxa elèctrica per a acollir l'energia elèctrica generada.  
Huitena. Procediment  
El procediment per a l'autorització de les instal·lacions de generació, línies elèctriques i subestacions de connexió es realitzarà d'acord amb el que establixen les Normes del Pla Eòlic de la Comunitat Valenciana, el Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, i en el Decret 88/2005, de 29 d'abril del Consell, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, o normes que els substituïsquen, així com el que establix la normativa ambiental i urbanística corresponent, sense perjuí de l'aplicació de la resta d'una altra normativa aplicable.  
ANNEX  
Potència de referència i nombre d'aerogeneradors  
La potència de referència de les tres zones amb el nombre màxim d'aerogeneradors és la següent:  
  
\* \* \* \* \* \* \* \* \* \* \* \* \* \* \*   
anexo  
Potencia de referencia y número de aerogeneradores  
La potencia de referencia de las tres zonas con el número máximo de aerogeneradores es el siguiente:  
  
Novena. Inscripció en el Registre d'Instal·lacions de Producció en Règim Especial.  
El reconeixement i la inscripció en el Registre d'Instal·lacions de Producció d'Energia Elèctrica en Règim Especial serà realitzat d'acord amb el que disposa el Reial Decret 661/2007, de 25 de maig, pel qual es regula l'activitat de producció d'energia elèctrica en règim especial.  
DISPOSICIÓ ADDICIONAL  
Els titulars d'instal·lacions de connexió de generació d'energia elèctrica derivades del Pla Eòlic de la Comunitat Valenciana hauran de permetre l'accés de tercers a les dites instal·lacions, en el cas que estes foren objecte d'utilització addicional per un altre productor vinculat al Pla Eòlic de la Comunitat Valenciana, i, este últim, haurà de contribuir, per la part proporcional d'utilització de la capacitat de la instal·lació, en les inversions realitzades per aquell, així com els reforços eventuals que resulten necessaris. Resoldrà, en cas de discrepància relativa a l'esmentat accés, la conselleria d'Infraestructures i Transport, a través de la Direcció General d'Energia.  
València, 6 de març de 2008.- El conseller d'Infraestructures i Transport: Mario Flores Lanuza.